《送吕锡入闽省觐》
宋代·牟巘

吾友邓善之，从游多佳士。其间最妙龄，英英有吕子。

虚中风寒处，子独钟秀美。忆昨初过我，丰度如冰峙。

不肯逐利名，惟耽玩文史。闭门肆探讨，往往穷日晷。

刻意逗幽深，飞辨摘讹记。我欲浚其源，融液会众理。

何事遽索去，明发事行李。八咏须恣游，三山亦甚邃。

人生著綵衣，侍官真乐只。行当拜家庆，亲颜为渠喜。

非复旧阿蒙，有子能如此。便可置膝下，家室勿轻视。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。